พระราชกฤษฎีกาเปลี่ยนแปลงเขตเทศบาลเมืองนราธิวาส จังหวัดนราธิวาส พ.ศ. 2499
พระราชกฤษฎีกา
เปลี่ยนแปลงเขตเทศบาลเมืองนราธิวาส
จังหวัดนราธิวาส
พ.ศ. ๒๔๙๙
 

ภูมิพลอดุลยเดช
ป.ร.
ให้ไว้ ณ วันที่
๓ สิงหาคม พ.ศ. ๒๔๙๙
เป็นปีที่ ๑๑
ในรัชกาลปัจจุบัน

พระบาทสมเด็จพระปรมินทรมหาภูมิพลอดุลยเดช
มีพระบรมราชโองการโปรดเกล้าฯ ให้ประกาศว่า

โดยที่เป็นการสมควรเปลี่ยนแปลงเขตเทศบาลเมืองนราธิวาส
จังหวัดนราธิวาส เพื่อความเหมาะสมแก่การบริหารกิจการท้องถิ่นยิ่งขึ้น

อาศัยอำนาจตามความในมาตรา ๙๕
ของรัฐธรรมนูญแห่งราชอาณาจักรไทย พุทธศักราช ๒๔๗๕ แก้ไขเพิ่มเติม พุทธศักราช ๒๔๙๕ และมาตรา
๑๒ แห่งพระราชบัญญัติเทศบาล พ.ศ. ๒๔๙๖ จึงทรงพระกรุณาโปรดเกล้าฯ
ให้ตราพระราชกฤษฎีกาขึ้นไว้ ดังต่อไปนี้

มาตรา ๑
พระราชกฤษฎีกานี้เรียกว่า พระราชกฤษฎีกาเปลี่ยนแปลงเขตเทศบาลเมืองนราธิวาส
จังหวัดนราธิวาส พ.ศ. ๒๔๙๙

มาตรา ๒[๑] พระราชกฤษฎีกานี้ให้ใช้บังคับตั้งแต่วันถัดจากวันประกาศในราชกิจจานุเบกษาเป็นต้นไป

มาตรา ๓
ให้เปลี่ยนแปลงเขตเทศบาลเมืองนราธิวาส จังหวัดนราธิวาส ซึ่งได้กำหนดไว้ตามมาตรา
๔ แห่งพระราชกฤษฎีกาจัดตั้งเทศบาลเมืองนราธิวาส จังหวัดนราธิวาส พุทธศักราช ๒๔๗๙
เสียใหม่ โดยมีเขต ดังต่อไปนี้
ด้านเหนือ ตั้งแต่หลักเขตที่ ๑ ซึ่งตั้งอยู่ที่ริมทะเลหลวงห่างจากฝั่งเป็นระยะ
๑๐ เมตร และห่างจากปากแม่น้ำบางนราไปทางทิศตะวันตกเฉียงเหนือเป็นระยะ ๑,๖๐๐ เมตร
เป็นเส้นขนานกับริมทะเลหลวงไปทางทิศตะวันออกเฉียงใต้ถึงปากแม่น้ำบางนรา
ห่างจากริมทะเลไปทางทิศเหนือเป็นระยะ ๑๐ เมตร ซึ่งเป็นหลักเขตที่ ๒
ด้านตะวันออก จากหลักเขตที่ ๒
เป็นเส้นตรงไปทางทิศใต้ถึงฝั่งตะวันตกของปากแม่น้ำบางนรา
และเลียบตามฝั่งตะวันตกของแม่น้ำบางนราไปทางทิศใต้ถึงปากคลองยะกัง
ซึ่งเป็นหลักเขตที่ ๓
ด้านใต้ จากหลักเขตที่ ๓
เลียบตามฝั่งเหนือของคลองยะกังไปทางทิศตะวันตกถึงปากคลองขุด ซึ่งเป็นหลักเขตที่ ๔
ด้านตะวันตก จากหลักเขตที่ ๔
เลียบตามฝั่งตะวันออกของคลองขุดไปทางทิศเหนือ ถึงฟากใต้ของถนนสุริยประดิษฐ์ ซึ่งเป็นหลักเขตที่
๕
จากหลักเขตที่ ๕ เป็นเส้นตรงไปทางทิศเหนือจนบรรจบหลักเขตที่
๑
ดังปรากฏในแผนที่ท้ายพระราชกฤษฎีกานี้
ตามเส้นแนวเขตที่กล่าวไว้ในมาตรานี้ ให้มีหลักย่อยปักไว้เพื่อแสดงแนวเขตด้วยตามสมควร

มาตรา ๔
ให้รัฐมนตรีว่าการกระทรวงมหาดไทยรักษาการตามพระราชกฤษฎีกานี้


ผู้รับสนองพระบรมราชโองการ
จอมพล ป. พิบูลสงคราม
นายกรัฐมนตรี
[เอกสารแนบท้าย]

๑.
แผนที่เขตเทศบาลเมืองนราธิวาส

(ดูข้อมูลจากภาพกฎหมาย)
หมายเหตุ
:- เหตุผลในการประกาศใช้พระราชกฤษฎีกาฉบับนี้ คือ เนื่องจากท้องถิ่นได้เจริญขึ้น
มีชุมนุมชนและสถานที่ราชการหลายแห่งอยู่นอกเขตเทศบาล
สมควรปรับปรุงเขตเทศบาลเสียใหม่
เพื่อขยายเขตให้เทศบาลได้ปกครองและทนุบำรุงท้องถิ่นตามความเหมาะสมต่อไป





ศรินรัตน์/จัดทำ
๑๑ พฤษภาคม ๒๕๖๓

อรญา/ตรวจ
๑๐ สิงหาคม ๒๕๖๓

[๑] ราชกิจจานุเบกษา
เล่ม ๗๓/ตอนที่ ๖๓/หน้า ๙๓๔/๑๔ สิงหาคม ๒๔๙๙